দক্ষিণ কলকাতার এম আর বাঙ্গুর হাসপাতালের পুলিশ আউটপোস্টে কর্মরত সাব ইনস্পেক্টর অভিজিৎ বেরা। দক্ষিণ ২৪ পরগনার এই জেলা হাসপাতালে সারা দিনে ভিড় জমান অসংখ্য দুর্ঘটনায় পড়া রোগী। তাঁদের তথ্যতালিকা, অস্বাভাবিক মৃত্যুর খতিয়ান---সবই তৈরি করতে হয় অভিজিৎকে। হাসপাতালের যাবতীয় অশান্তি, হাঙ্গামা ঠেকানোর দায়িত্বও তাঁর উপর। এর পর জরুরি দায়িত্ব পড়লে তো কথাই নেই। শহরের যে কোনও প্রান্তে দৌড়তে হয়। কাজের চাপে অনেক দিন বাড়ি ফিরতেই পারেন না। এত সব সেরে লেখালিখি। বিষয়টা অনেকের কাছেই অসম্ভব ঠেকলেও অভিজিৎ তা সামলাচ্ছেন দক্ষ ভাবে।